turjo4nis/wikipedia-bn-dump-20250701 huggingface dataset:
আর্তুরো আলেস্‌সান্দ্রি

আর্তুরো ফোর্তুনাতো আলেস্‌সান্দ্রি পাল্‌মা (স্পেনীয় ভাষায়: Arturo Fortunato Alessandri Palma) (২০শে ডিসেম্বর, ১৮৬৮ – ২৪শে আগস্ট, ১৯৫০) চিলির রাষ্ট্রপতি ছিলেন। তিনি ১৯২০-১৯২৪, ১৯২৫ এবং ১৯৩২-১৯৩৮ --- এই তিন মেয়াদের জন্য প্রেসিডেন্ট ছিলেন।

আলেস্‌সান্দ্রি পাল্‌মা চিলির লিনারেস প্রদেশে ইতালীয় অভিবাসী দম্পতি পেদ্রো আলেস্‌সান্দ্রি ভার্গাস এবং সুসানা পাল্‌মা গুজমানের ঘরে জন্ম নেন। তিনি ২০ বছর বয়সে চিলি বিশ্ববিদ্যালয়ে পড়াশোনা শুরু করেন এবং সেখান থেকে ১৮৯৩ সালে আইনে স্নাতক হন। আইনজীবী হওয়ার পর তিনি রোসা এস্তার রোদ্রিগেস বেলাস্কো-কে বিয়ে করেন এবং এই দম্পতির ঘরে ৯ সন্তান হয়।

১৮৯৭ সালে আলেস্‌সান্দ্রি চিলির লিবারেল পার্টির সদস্য হিসেবে রাজনীতিতে যোগ দেন ও চেম্বার অফ ডেপুটিজ-এ নির্বাচিত হন। সে সময় তিনি নাইট্রেট খনিতে কর্মরত শ্রমিকদের পক্ষে রাজনীতি করতেন। তিনি শিল্পমন্ত্রী ও অর্থসংস্থান মন্ত্রীর দায়িত্ব পালন করেন। ছয়বার কংগ্রেসে ও দুইবার সিনেটে নির্বাচিত হয়ে আসেন। চিলির শহুরে মধ্যবিত্ত ও শ্রমিক শ্রেণীর কাছে তিনি জনপ্রিয় হয়ে ওঠেন। তার নাম দেয়া হয় তারাপাকা-র সিংহ (León de Tarapacá)। তিনি ট্রেড ইউনিয়ন বৈধকরণ এবং সমাজকল্যাণ সংস্কারের প্রতিশ্রুতি দিয়ে একটি উদারপন্থী কোয়ালিশনের নেতা হিসেবে ১৯২০ সালের রাষ্ট্রপতি নির্বাচনে জিতে ক্ষমতায় আসেন। তবে চিলির রক্ষণশীল কংগ্রেস তার পদক্ষেপে বাধা দেয়। রাষ্ট্রপতি ও কংগ্রেসের মধ্যে বিবাদের কারণে চিলির রাজনীতি স্থবির হয়ে পড়ে। ১৯২৪ সালের সেপ্টেম্বর মাসে বিভিন্ন কারণ দর্শিয়ে সেনাবাহিনী হস্তক্ষেপ করে এবং আর্তুরো পদত্যাগ করে স্বেচ্ছা-নির্বাসনে ইতালিতে চলে যান। ১৯২৫ সালের ২০শে মার্চ সেনাবাহিনী আইন শৃঙ্খলা রক্ষার স্বার্থে তাকে ফেরত আনে। তিনি সংবিধান সংশোধন করে কংগ্রেসের বিপক্ষে রাষ্ট্রপতিকে অধিকতর ক্ষমতা দেয়ার শর্তে ফেরত আসেন। ফিরে আসার পর তিনি বিভিন্ন ধর্মঘট শক্ত হাতে দমন করেন। তার এই ২য় ও স্বল্পকালীন শাসনামলের শেষের দিকে চিলির নতুন সংবিধান পাস হয়। নতুন সংবিধানে নারীর অধিকার, গির্জা ও রাষ্ট্রের পৃথকীকরণ, ধর্মীয় স্বাধীনতা প্রতিষ্ঠা এবং প্রাথমিক শিক্ষা বাধ্যতামূলক করার ব্যাপারগুলি নিশ্চিত করা হয়। আর্তুরো ১৯২৫ সালের অক্টোবরে আবার পদত্যাগ করেন এবং ইতালিতে চলে যান। গ্রেট ডিপ্রেশনের মহা অর্থনৈতিক বিপর্যয়ের পর তিনি ১৯৩২ সালে আবার চিলির রাষ্ট্রপতি নির্বাচিত হন, কিন্তু এবার তিনি কঠোর সংবিধানবাদী হিসেবে ডানপন্থীদের সমর্থনে ক্ষমতায় আসেন। এ সময় বিশ্ববাজারে চিলির নাইট্রেট ও তামার চাহিদা হ্রাস পায় এবং শ্রমিক শ্রেণীর প্রকৃত আয় হ্রাস পায়। ফলে আলেস্‌সান্দ্রি পাল্‌মা শ্রমিকদের সমর্থন হারান এবং পুনর্নির্বাচনে আর দাঁড়ান নি। ১৯৪৬ সালে তিনি সিনেটে নির্বাচিত হন।

সম্মান ও পুরস্কার

বিদেশী সম্মান 
:
  গ্র্যান্ড ক্রস উইথ ডায়মন্ডস অফ দ্য অর্ডার অফ দ্য ড্যানেব্রোগ (৪ অক্টোবর ১৯৩৭)
:
  গ্র্যান্ড ক্রস অফ দ্য অর্ডার অফ দ্য টাওয়ার অ্যান্ড সোর্ড (৬ জুলাই ১৯২৫)
:
  গ্র্যান্ড ক্রস অফ দ্য অর্ডার অফ নেভাল মেরিট (১৯১২)

তথ্যসূত্র 

১৮৬৮-এ জন্ম
১৯৫০-এ মৃত্যু
চিলির রাষ্ট্রপতি
চিলীয় রাজনীতিবিদ
চিলি বিশ্ববিদ্যালয়ের প্রাক্তন শিক্ষার্থী
হোর্হে আলেস্‌সান্দ্রি

হোর্হে আলেস্‌সান্দ্রি রোদ্রিগেস (স্পেনীয় ভাষায়: Jorge Alessandri Rodríguez) (১৯শে মে, ১৮৯৬ – ৩১শে আগস্ট, ১৯৮৬) চিলির রাষ্ট্রপতি ছিলেন। রোদ্রিগেস ছিলেন চিলির আরেক রাষ্ট্রপতি আর্তুরো আলেস্‌সান্দ্রির সন্তান। হোর্হে সান্তিয়াগোর চিলি বিশ্ববিদ্যালয়ে পুরকৌশল বিষয়ে পড়াশোনা করেন এবং ১৯১৯ সালে স্নাতক হবার পর সেখানে একজন প্রভাষক হিসেবে যোগ দেন। মাঝে পরিবারের সাথে ইতালিতে চলে যান। পরে ফেরত এসে ১৯২৬ সালে তিনি সান্তিয়াগোর একটি আসন থেকে আইনসভার সদস্য নির্বাচিত হন। এরপর রাজনীতি থেকে নিজেকে সরিয়ে নেন ও ব্যবসায় মনোসোগ দেন। ১৯৪৮-১৯৫০ সালে তিনি চিলির তৎকালীন ডানপন্থী রাষ্ট্রপতি গাব্রিয়েল গনসালেসের মন্ত্রীসভায় অর্থমন্ত্রী ছিলেন। তিনি ১৯৫৮ সালে চিলির রাষ্ট্রপতি নির্বাচনে সালবাদোর আইয়েন্দে ও এদুয়ার্দো ফ্রেই মোন্তাল্‌বার বিরুদ্ধে স্বল্প ভোটের ব্যবধানে, মাত্র ৩২.২% ভোট পেয়ে, জয়লাভ করেন। ব্যক্তিগতভাবে জনপ্রিয় হলেও তিনি চিলির শ্রেণী বৈষম্য দূর করতে সক্ষম হন নি। তার অর্থনৈতিক নীতি চিলির মুদ্রাস্ফীতি ১৯৫৮ সালের ২৫% থেকে ১৯৬১ সালে ৮%-এ কমিয়ে আনে। কিন্তু বাণিজ্য ঘাটতি কমছিল না বলে বিদেশী বিনিয়োগকারীরা পুঁজি বিনিয়োগে নিরুৎসাহিত বোধ করে। একই সময় গ্রাম থেকে শহরগামী মানুষের চাপ শহরগুলিতে দারিদ্র্য বৃদ্ধি করে, যে সমস্যা তিনি ঠিকমত সমাধায় ব্যর্থ হন। ১৯৬৪ সালে তিনি পুনর্নির্বাচনে দাঁড়ান নি। তবে ১৯৭০ সালে ডান-মধ্যপন্থী একটি কোয়ালিশনের হয়ে আবার নির্বাচনে দাঁড়ান, এবং এবার আইয়েন্দের কাছে অল্প ব্যবধানে পরাজিত হন। এরপর তিনি রাজনীতি থেকে অবসর নেন, এবং ১৯৮৬ সালে মৃত্যুর আগ পর্যন্ত সান্তিয়াগোতে নিজের কাগজের কারখানা চালাতেন।

১৮৯৬-এ জন্ম
১৯৮৬-এ মৃত্যু
চিলির রাষ্ট্রপতি
চিলীয় রাজনীতিবিদ
রাষ্ট্রপ্রধানের সন্তান
চিলি বিশ্ববিদ্যালয়ের প্রাক্তন শিক্ষার্থী
চিলি বিশ্ববিদ্যালয়

চিলি বিশ্ববিদ্যালয় () লাতিন আমেরিকার প্রাচীনতম বিশ্ববিদ্যালয়গুলির একটি। অনেক সময় এটিকে এর প্রতিষ্ঠাতা আন্দ্রেস বেলিওর সম্মানে কাসা দে বেলিও (Casa de Bello অর্থাৎ "বেলিওর বাড়ি") নামে ডাকা হয়। ১৮৪৩ সালের ১৭ই সেপ্টেম্বর চিলির রাজধানী সান্তিয়াগোতে বিশ্ববিদ্যালয়টির আনুষ্ঠানিক উদ্বোধন করা হয়।

চিলির প্রায় সব বিংশ শতাব্দীর রাষ্ট্রপতি (এদুয়ার্দো ফ্রেই মোন্তাল্‌বা এবং সামরিক জেনারেলগণ বাদে) এই বিশ্ববিদ্যালয়ের স্নাতক।

চিলির বিশ্ববিদ্যালয়
১৮৪২-এ প্রতিষ্ঠিত শিক্ষাপ্রতিষ্ঠান
রাউল আলফোন্সিন

রাউল রিকার্দো আলফোন্সিন ফুল্কেস (স্পেনীয় ভাষায়: Raúl Ricardo Alfonsín Foulkes) (জন্ম ১৩ই মার্চ, ১৯২৭) ১৯৮৩ থেকে ১৯৮৯ সাল পর্যন্ত আর্জেন্টিনার রাষ্ট্রপতি ছিলেন।

আলফোন্সিন বুয়েনোস আইরেস প্রদেশের চাস্কোমুস শহরে জন্ম নেন। তিনি জেনারেল সান মার্তিন সামরিক অ্যাকাডেমিতে (Liceo Militar General San Martin) সামরিক প্রশিক্ষণ নেন। ১৯৫০ সালে লা প্লাতা জাতীয় বিশ্ববিদ্যালয় থেকে আইনে স্নাতক হন। নিজ শহরে ফিরে গিয়ে এল ইম্পার্সিয়াল পত্রিকা চালু করেন। ১৯৪৫ সাল থেকে তিনি মধ্যপন্থী উনিয়ন সিবিকা রাদিকাল (Unión Cívica Radical, সংক্ষেপে UCR) দলের সদস্য ছিলেন। প্রাদেশিক রাজনীতিতে প্রায় এক দশক অংশ নেবার পর ১৯৬৩ সালে জাতীয় আইনসভার সদস্য হন। আর্জেন্টিনায় বেসামরিক শাসনের সময় চেম্বার অফ ডেপুটিজ-এর সদস্য ছিলেন। ১৯৭৩ সালের রাষ্ট্রপতি নির্বাচনে প্রার্থী হিসেবে মনোনয়নের জন্য দাঁড়ালেও পেরনবাদী প্রার্থীকে মনোনয়ন দেয়া হয়। পরে ১৯৭৬ সালে সামরিক ক্যু-এর মাধ্যমে আর্জেন্টিনা সামরিক শাসনের অধীনে আসে। ১৯৮১ সালে তিনি উনিয়ন সিবিকা রাদিকাল দলের নেতা হন। সামরিক জান্তার শাসনামলে সংঘটিত মানবাধিকার লঙ্ঘনের বিরুদ্ধে আলফোন্সিন লা কেস্তিওন আর্হেন্তিনা (La cuestión Argentina) অর্থাৎ "আর্জেন্টিনার প্রশ্ন" নামে ১৯৮১ সালে একটি বিবৃতি প্রকাশ করেন এবং Permanent Assembly for Human Rights গঠন করেন। তিনি সামরিক শাসন ও ফক্‌ল্যান্ড্‌স যুদ্ধের ঘোর বিরোধী ছিলেন। ফক্‌ল্যান্ড্‌স যুদ্ধে আর্জেন্টিনার শোচনীয় পরাজয়ের পর আর্জেন্টিনার সামরিক শাসক ক্ষমতা ছেড়ে দিয়ে ১৯৮৩ সালে নির্বাচন দিলে তিনি পেরনবাদী প্রার্থীকে হারিয়ে রাষ্ট্রপতি নির্বাচিত হন। এসময় তার বিরুদ্ধে অনেকগুলি সামরিক ক্যু-এর চেষ্টা তিনি প্রতিহত করেন এবং আর্জেন্টিনার ভঙ্গুর গণতন্ত্রকে স্থিরতা দেন। সামরিক শাসনের সময় মানবাধিকার লঙ্ঘনকারী অনেক প্রথম সারির সেনা কর্মকর্তার দৃষ্টান্তমূলক বিচার ও শাস্তির ব্যবস্থা করেন তিনি। তবে সেনাবাহিনীর চাপে পরবর্তীতে তিনি অনেককে ক্ষমা করে দেন। আইএমএফ থেকে অনেক ঋণ নিয়েও তিনি তার দেশকে সম্পূর্ণ অর্থনৈতিক পুনরুদ্ধারের পথে নিয়ে যেতে ব্যর্থ হন। সংবিধান অনুসারে পরপর দুই মেয়াদের জন্য রাষ্ট্রপতি নির্বাচনে দাঁড়াতে পারেন নি। ১৯৮৯ সালের নির্বাচনে পেরনবাদী কার্লোস মেনেম জয়লাভ করলে ক্ষমতা হস্তান্তরের ছয় মাস আগেই পদত্যাগ করেন এবং মেনেমকে একটি ধ্বংসপ্রায় অর্থনীতি রেখে যান।

১৯২৭-এ জন্ম
আর্জেন্টিনার রাষ্ট্রপতি
২০শ শতাব্দীর আইনজীবী
২০০৯-এ মৃত্যু
জেমস গ্রেগরি (গণিতবিদ)

জেমস গ্রেগরি (নভেম্বর, ১৬৩৮ - অক্টোবর, ১৬৭৫) একজন স্কটীয় জ্যোতির্বিজ্ঞানী এবং গণিতবিদ। তিনি প্রতিফলক দূরবীক্ষণ যন্ত্র উদ্ভাবন করেন। ১৬৬৮ সালে তিনি ক্যালকুলাসের মৌলিক উপপাদ্য প্রমাণ এবং প্রকাশ করেন।

জীবনী

প্রাথমিক জীবন
জেমস ১৬৩৮ সালের নভেম্বর মাসে এবার্ডিনশায়ারের ড্রুমোকে জন্মগ্রহণ করেন। তার পিতা জন গ্রেগরি ছিলেন স্কটল্যান্ড মিনিস্টারের চার্চের এপিস্কোপালিয়ান, এবং মাতা জ্যানেট অ্যান্ডারসন (১৬০০-১৬৬৮)। তিনি শৈশবে তার মায়ের কাছে পাঠ গ্রহণ করেন। তার জ্যামিতি বিষয়ে আগ্রহ দেখে তার মাতা তাকে তার চাচা আলেকজান্ডার অ্যান্ডারসনের (১৫৮২-১৬১৯) কাছে পাঠান। জেমসের পিতা ১৬৫১ সালে মারা যাওয়ার পর তার বড় ভাই ডেভিড তার পড়াশুনার দায়িত্ব নেন। তিনি এবার্ডিন গ্রামার স্কুলে ভর্তি হন এবং পরে মারিশাল কলেজ থেকে ১৬৫৭ সালে পাস করেন।

ব্যক্তিগত জীবন
জেমস গ্রেগরি চিত্রকর জর্জ জেমসন এর কন্যা এবং এলরিকের জন বার্নেটের বিধবা ম্যারির সাথে বিবাহ বন্ধনে আবদ্ধ হন। তাদের পুত্র জেমস কিংস কলেজ, এবার্ডিনের পদার্থ বিজ্ঞানের অধ্যাপক ছিলেন। জেমস গ্রেগরি নীতিশাস্ত্রবিদ জন গ্রেগরির দাদা, গণিতবিদ ডেভিড গ্রেগরির চাচা, এবং চিকিৎসক ও উদ্ভাবক ডেভিড গ্রেগরি তার ভাই।

মৃত্যু
এডিনবরার গণিত বিভাগের প্রধান হওয়ার এক বছর পর জেমস গ্রেগরি একদিন তার ছাত্রদের বৃহস্পতি গ্রহের চাঁদসমূহ দেখানোর সময় স্ট্রোক করেন। কয়েকদিন পরে ১৬৭৫ সালের অক্টোবর মাসে ৩৬ বছর বয়সে মৃত্যুবরণ করেন।

তথ্যসূত্র

১৬৩৮-এ জন্ম
১৬৭৫-এ মৃত্যু
স্কটীয় জ্যোতির্বিজ্ঞানী
স্কটীয় গণিতবিদ
এডিনবরা বিশ্ববিদ্যালয়ের শিক্ষক
রয়েল সোসাইটির সভ্য
পাদুয়া বিশ্ববিদ্যালয়ের প্রাক্তন শিক্ষার্থী
ব্রিটিশ বৈজ্ঞানিক যন্ত্র নির্মাতা
আন্দীয় দেশসমূহের সংগঠন

আন্দীয় দেশসমূহের সংগঠন (স্পেনীয় ভাষায়: Comunidad Andina de Naciones কোমুনিদাদ আন্দিনা দে নাসিওনেস) দক্ষিণ আমেরিকার বলিভিয়া, কলম্বিয়া, ইকুয়েডর ও পেরুকে নিয়ে গঠিত একটি বাণিজ্য ব্লক। ১৯৯৬ সাল পর্যন্ত এটি আন্দীয় প্যাক্ট নামে পরিচিত ছিল। ১৯৬৯ সালে কার্তাহেনার চুক্তি (Acuerdo de Cartagena আকুয়ের্দো দে কার্তাহেনা) স্বাক্ষরের মাধ্যমে দেশগুলি এই সমঝোতায় আসে। সংগঠনটির সদর দপ্তর পেরুর রাজধানী লিমায় অবস্থিত।

আন্দীয় দেশসমূহের সংগঠনে প্রায় ৪৭ লক্ষ বর্গকিলোমিটার এলাকায় ১২ কোটি লোকের বাস। ১৯৬৯ সালে কার্তাহেনা-তে বলিভিয়া, কলম্বিয়া, ইকুয়েডর, পেরু, ভেনেজুয়েলা, ও চিলি একটি অর্থনৈতিক চুক্তি স্বাক্ষর করে। চুক্তিটির লক্ষ্য ছিল লাতিন আমেরিকার অন্যান্য উন্নত দেশের সাথে চুক্তির সদস্য দেশগুলির প্রতিযোগিতা করার দক্ষতা বাড়ানো। সামরিক স্বৈরশাসক আউগুস্তো পিনোশের অধীনে চিলি ১৯৭৬ সালে চুক্তি ছেড়ে চলে যায়। ১৯৮৪ সালে মার্কিন ডলারের প্রতি নির্ভরশীলতা কমাতে দেশগুলিতে আন্দীয় পেসো নামক নতুন একটি মুদ্রার প্রচলন করা হয়। ১৯৯২ সালে দেশগুলির মধ্যবর্তী শুল্কের হার কমিয়ে দেয়া হয়, কিন্তু চুক্তির বাইরের দেশগুলি থেকে আমদানির উপর উচ্চ শুল্ক ধার্য করা হয়। ১৯৯২ সালে পেরু চুক্তি থেকে নিজেকে সাময়িকভাবে প্রত্যাহার করে নেয় এবং ১৯৯৫ সালে ইকুয়েডরের সাথে একটি সীমান্ত যুদ্ধে জড়িয়ে পড়ে, ফলে চুক্তির দলগুলির মধ্যে সংহতি দুর্বল হয়ে পড়ে। ১৯৯৯ সালে ব্লকটি দক্ষিণ আমেরিকার আরেকটি বড় বাণিজ্য ব্লক মের্কোসুরের সাথে মিলিত হয়ে একটি অভিন্ন দক্ষিণ আমেরিকান মুক্ত বাণিজ্য এলাকা গড়তে আলোচনা শুরু করে।

২০০৫ সাল থেকে আন্দীয় সংগঠনের সদস্য দেশগুলির নাগরিকেরা ভিসা ছাড়াই জাতীয় পরিচয় কার্ড ব্যবহার করে অন্য সদস্য দেশে আসা-যাওয়া করতে পারেন। এজন্য ২০০১ সালে তাদের জন্য একটি বিশেষ আন্দীয় পাসপোর্ট পরিকল্পনা করা হয় ও ২০০৬ সালে তা বিতরণ শুরু হয়।

২০০৬ সালে উগো চাবেসের নেতৃত্বাধীন ভেনেজুয়েলা চুক্তি থেকে নিজেকে প্রত্যাহার করে নেয় ও মের্কোসুরে যোগ দেয়। চাবেস পেরু ও কলম্বিয়ার সাথে মার্কিন যুক্তরাষ্ট্রের সংগঠনের পক্ষে ক্ষতিকর চুক্তিকে তার এই সিদ্ধান্তের পেছনের কারণ হিসেবে উল্লেখ করেন।

দক্ষিণ আমেরিকার বাণিজ্য ব্লক
চুক্তি অনুযায়ী প্রতিষ্ঠিত আন্তঃসরকারি সংস্থা
দক্ষিণ আমেরিকার অর্থনীতি
জাতিসংঘ সাধারণ পরিষদের পর্যবেক্ষক
বলিভিয়ার অর্থনীতি
১৯৬৯-এ অর্থনীতি
রোমুলো বেতানকুর্ত

রোমুলো এর্নেস্তো বেতানকুর্ত বেল্লো (স্পেনীয় ভাষায়: Rómulo Ernesto Betancourt Bello) (২২শে ফেব্রুয়ারি, ১৯০৮, গুয়াতিরে, মিরান্দা, ভেনেজুয়েলা – ২৮শে সেপ্টেম্বর, ১৯৮১, নিউ ইয়র্ক) ১৯৪৫ থেকে ১৯৪৮ সাল পর্যন্ত ও পরবর্তীকালে ১৯৫৯ থেকে ১৯৬৪ সাল পর্যন্ত ভেনেজুয়েলার রাষ্ট্রপতি ছিলেন।  তিনি একজন বামপন্থী, কিন্তু সাম্যবাদ-বিরোধী, রাজনীতিবিদ ছিলেন। রাষ্ট্রপতি হিসেবে তিনি কৃষি সংস্কার, শিল্পোন্নয়ন এবং শাসনব্যবস্থায় জনগণের অংশগ্রহণের ব্যাপারে নীতি অনুসরণ করেন। তিনি ছিলেন বিংশ শতাব্দীতে ভেনেজুয়েলার অন্যতম প্রধান রাজনৈতিক নেতা এবং দেশটির প্রধান রাজনৈতিক দল আক্‌সিওন দেমোক্রাতিকার (Acción Democrática) নেতা।

বেতানকুর্ত কারাকাস শহরের কাছে গুয়াতিরে-তে জন্মগ্রহণ করেন। তিনি কারাকাস বিশ্ববিদ্যালয়ে পড়ার সময় সামরিক স্বৈরশাসক হুয়ান বিসেন্তে গোমেসের বিরুদ্ধে কর্মকাণ্ডের জন্য ১৯২৮ সালে কারারুদ্ধ হন। সপ্তাহ খানেক পর তাকে ছেড়ে দেয়া হলেও তিনি গোমেসের বিরুদ্ধে প্রতিবাদ করতে থাকেন। ফলে তাকে দেশ থেকে নির্বাসিত করা হয়। ১৯৩৬ সাল পর্যন্ত তিনি নির্বাসিত ছিলেন। এসময় তিনি তার অভিজ্ঞতার উপর একটি বই লেখেন এবং স্বল্প সময়ের জন্য কোস্টা রিকার কমিউনিস্ট পার্টিতে যোগ দেন। ১৯৩৭ সালে তিনি দেশে ফিরে আসেন। কিন্তু ১৯৩৯ সালে তাকে আবারও একই কারণে নির্বাসিত করা হয়। ১৯৪১ সালে তিনি দ্বিতীয়বার ফিরে এসে বামপন্থী রাজনৈতিক দল "আকসিওন দেমোক্রাতিকা" গঠন করেন। দলটি শিঘ্রই প্রচুর জনসমর্থন কুড়াতে সক্ষম হয়। জেনারেল ইসাইস মেদিনা আংগারিতার বিরুদ্ধে একটি সামরিক ক্যু সংঘটিত হবার পর তাকে অন্তর্বর্তীকালীন রাষ্ট্রপতি বানানো হয়। এসময় তিনি একটি নতুন সংবধান লেখেন এবং একটি মধ্যপন্থী সামাজিক সংস্কার প্রকল্প শুরু করেন, যার অংশ হিসেবে ছিল ভূমি-সংস্কার ও কৃষকদের মাঝে ভূমি পুনর্বিতরণ এবং তেল কোম্পানিগুলির উপর অধিকতর সরকারি নিয়ন্ত্রণ। ১৯৪৮ সালে তিনি পরবর্তী রাষ্ট্রপতি নির্বাচনের জন্য পদত্যাগ করেন, কিন্তু এর পরপরই মার্কোস পেরেস হিমেনেস সামরিক ক্যু ঘটান এবং তাকে আবারও নির্বাসিত করা হয়। আকসিওন দেমোক্রাতিকাকে নিষিদ্ধ ঘোষণা করা হয়। বেতানকুর্ত পরবর্তী দশ বছর মার্কিন যুক্তরাষ্ট্র, কিউবা, পুয়ের্তো রিকো ও কোস্টা রিকাতে কাটান এবং নিষিদ্ধ আকসিওন দেমোক্রাতিকার সদস্যদের পরিচালনা করতে থাকেন। ১৯৫৮ সালে হিমেনেসকে ক্ষমতাচ্যুত করা হলে দশ বছর পর তিনি দেশে ফিরে আসেন এবং রাষ্ট্রপতি নির্বাচিত হন। তিনি দেশটির গণতন্ত্রের ভিত্তি দৃঢ় করেন। ১৯৬০ সালে ডোমিনিকান প্রজাতন্ত্রের স্বৈরশাসক রাফায়েল তুর্হিয়ো ব্যক্তিগত বিদ্বেষবশত তাকে হত্যার জন্য ঘাতক পাঠান, কিন্তু কারাকাসে এ গুপ্ত বোমা আক্রমণে তিনি আহত হলেও অল্পের জন্য প্রাণে বেঁচে যান। তিনি ১৯৬১ সালে দেশটির নতুন সংবিধান রচনার প্রক্রিয়া দেখাশোনা করেন এবং দেশ শাসনে সামরিক বাহিনীর প্রভাব খর্ব করেন। তিনি এসময় কিউবাপন্থী কট্টর সাম্যবাদী ও শঙ্কাগ্রস্ত রক্ষণশীলদের মধ্যপন্থা অবলম্বন করেন এবং পেট্রোলিয়াম নির্ভরতা কমানোর জন্য দেশে শিল্পের প্রসার ঘটান। ১৯৬৪ সালে অবসর গ্রহণের পর তিনি সুইজারল্যান্ডে আট বছর স্বেচ্ছা নির্বাসনে যান। ১৯৭২ সালে তিনি আবার ভেনেজুয়েলায় ফিরে আসেন এবং ১৯৭৩ সালের রাষ্ট্রপতি নির্বাচনে অংশ নিয়ে পরাজিত হন। তবে ঐ বছর বেতানকুর্তকে ভেনেজুয়েলার সিনেটের আজীবন সদস্যপদ দেয়া হয়। আধুনিক গণতান্ত্রিক ভেনেজুয়েলার জনক হিসেবে পরিচিত বেতানকুর্ত ১৯৮১ সালে নিউ ইয়র্ক শহরে ডক্টর্‌স হসপিটালে ৭৩ বছর বয়সে মারা যান।

তথ্যসূত্র

বহিঃসংযোগ 

ভেনেজুয়েলার রাষ্ট্রপতি
১৯০৮-এ জন্ম
২০শ শতাব্দীর সাংবাদিক
১৯৮১-এ মৃত্যু
অভ্যুত্থানে ক্ষমতা গ্রহণকারী নেতা
লেন্স

দুটি গোলীয় পৃষ্ঠ ধারা সীমাবদ্ধ কোনো স্বচ্ছ প্রতিসারক মাধ্যমকে লেন্স বলে।

লেন্স এক ধরনের সমসত্ত্ব আলোকীয় যন্ত্র, যার মধ্য দিয়ে আলোর প্রতিসরণ ঘটে। লেন্স শব্দটির বাংলা প্রতিশব্দ পরাকলা একটি আলোকরশ্মি প্রেরণক্ষম গোলককে বিভিন্ন অংশ থেকে এবং বিভিন্ন নকশায় কেটে নিলেই লেন্স তৈরি হয়ে যায়।

লেন্স দুই রকম হয়ে থাকে। যথা: উত্তল লেন্স ও অবতল লেন্স।

উত্তল লেন্স‌ 

যে লেন্সের মধ্যভাগ মোটা ও এর প্রান্তভাগ ক্রমশ সরু, তাকে উত্তল লেন্স বলে। উত্তল লেন্সের ফোকাস দূরত্ব ধনাত্মক হয়ে থাকে। তলের আকৃতির ওপর নির্ভর করে উত্তল লেন্স তিন প্রকারের। যথা:

 উভোত্তল লেন্স বা দ্বি-উত্তল লেন্স
 অবতলোত্তল (অবতল-উত্তল) লেন্স
 সমতলোত্তল (সমতল-উত্তল) লেন্স

উভোত্তল লেন্স বা দ্বি-উত্তল লেন্স

সমতলোত্তল (সমতল-উত্তল) লেন্স

অবতল লেন্স 

যে লেন্সের মধ্যভাগ সরু ও এর প্রান্তভাগ ক্রমশ মোটা, তাকে অবতল লেন্স বলে। অবতল লেন্সের ফোকাস দূরত্ব ঋণাত্মক হয়। তলের আকৃতির ওপর নির্ভর করে অবতল লেন্সও তিন প্রকারের। যথা:

 উভাবতল বা দ্বি-অবতল লেন্স

 উত্তলাবতল (উত্তল-অবতল) লেন্স
 সমতলাবতল (সমতল-অবতল) লেন্স

ইতিহাস 
লেন্স শব্দটি এসেছে লাতিন শব্দ 'lentil' (ডাল) থেকে, কারণ একটি দ্বি-উত্তল লেন্সের আকৃতি ডালের মতো। ডাল উদ্ভিদটি Lens গণের অন্তর্ভুক্ত এবং সবচেয়ে বেশি খাওয়া ডাল হলো Lens culinaris। এছাড়া ডালের সাথে লেন্সের জ্যামিতিক আকারেও মিল রয়েছে।

সবচেয়ে প্রাচীন লেন্স হলো নিমরুদের লেন্স, যা তৈরি হয়েছিল ২৭০০ বছর আগে, প্রাচীন আসিরিয়ায়। ডেভিড ব্রুস্টার প্রস্তাব করেছিলেন, একে আতশি কাচ হিসেবে অথবা আগুন ধরাতে ব্যবহার করা যেতে পারে।

সাধারণ লেন্সের গঠন

লেন্স প্রস্তুতকারকের সূত্র
বায়ুতে কোনো লেন্সের ফোকাস দৈর্ঘ্য এই সূত্র দ্বারা নির্ণয় করা যায়:

যেখানে
 ফোকাস দূরত্ব
 লেন্সের প্রতিসরাঙ্ক
 আলোক উৎসের নিকটবর্তী তলের বক্রতা ব্যাসার্ধ
 আলোক উৎসের দূরবর্তী তলের বক্রতা ব্যাসার্ধ
 লেন্সের পুরুত্ব

বিম্বের ধরন 
বিম্ব একটি মসৃণ তল যেখানে আলোর নিয়মিত প্রতিফলন ঘটে।

১.অবতল দর্পণ বা উত্তল লেন্স সর্বদা ধনাত্মক 
২.উত্তল দর্পণ বা অবতল লেন্স সর্বদা ঋণাত্মক 

বিম্বের প্রতিফলন বা প্রতিসরণ নির্ভর করে বিম্বটি উত্তল না অবতল তার উপর।

লেন্সের ব্যবহার 
উত্তল লেন্স
 বিবর্ধক কাচ হিসেবে
 আতশী কাচ হিসেবে
 চশমায় ব্যবহার করা হয় (দৃষ্টির ত্রুটি প্রতিরোধ করতে)
 ক্যামেরা, অণুবীক্ষণ যন্ত্রে
 অন্যান্য আলোক যন্ত্রে
 অবতল লেন্সের ফোকাস দূরত্ব নির্ণয়ের সময় সহায়ক হিসেবে। 
 দূরবীক্ষণ যন্ত্রে
 অলংকার নির্মাতা ও ঘড়ি মেরামতকারীরা এটি ব্যবহার করেন
 গাড়িচালক গাড়ির রিয়ার ভিউ ফাইন্ডার-রূপে ব্যবহার করে, ইত্যাদি। 
অবতল লেন্স
 চশমায় ব্যবহার করা হয় (ক্ষীনদৃষ্টির ক্ষেত্রে)
 কোন কোন দূরবীক্ষণ যন্ত্রে
 অন্যান্য আলোক যন্ত্রে
 বিভিন্ন পরীক্ষণে
 টর্চে ব্যবহৃত হয়।
 দাঁতের চিকিৎসায়।
 সোলার কুকারে ব্যবহৃত হয়।
 শক্তিশালী সমান্তরাল আলোকরশ্মি পেতে সন্ধান-আলো (সার্চলাইট) এবং যানবাহনের হেডলাইটে ব্যবহৃত হয়।
 মুখের বৃহৎ চিত্র দেখতে ক্ষৌরকর্মের দর্পণে ব্যবহৃত হয়, ইত্যাদি।

তথ্যসূত্র 

লেন্স
আলোর প্রতিসরণ
অপটিক্যাল ডিভাইস
আলোকীয় উপাদান
আবুল কাসেম (ভাষা সৈনিক)

প্রিন্সিপাল মোহাম্মদ আবুল কাসেম (২৮ জুন ১৯২০ - ১১ মার্চ ১৯৯১) একজন প্রথিতযশা বাংলাদেশী রাজনীতিবিদ, লেখক, সমাজসেবক এবং বিশিষ্ট শিক্ষাবিদ। তিনি বাংলা ভাষা আন্দোলনের স্থপতি এবং তমদ্দুন মজলিস ও বাঙলা কলেজের প্রতিষ্ঠাতা।

জন্ম ও শিক্ষাজীবন 
মোহাম্মদ আবুল কাসেম ১৯২০ সালের ২৮ জুন চট্টগ্রামে জন্মগ্রহণ করেন। তিনি ১৯৩৯ সালে "বরমা ত্রাহি-মেনকা উচচ বিদ্যালয়" থেকে তিনটি বিষয়ে লেটার সহ প্রথম বিভাগে কৃতিত্বের সাথে প্রবেশিকা পরীক্ষায় উত্তীর্ণ হন এবং ১৯৪১ সালে "চট্টগ্রাম সরকারি কলেজ" থেকে আই এস সি-তে মুসলিম ছাত্রদের মধ্যে প্রথম স্থান অধিকার করেন। পরবর্তীকালে তিনি ১৯৪৪ সালে ঢাকা বিশ্ববিদ্যালয় হতে পদার্থ বিদ্যায় স্নাতক ও ১৯৪৫ সালে স্নাতকোত্তর ডিগ্রী লাভ করেন। তিনি বিখ্যাত গণিতবিদ ও পদার্থবিজ্ঞানী সত্যেন্দ্রনাথ বসুর অধীনে স্নাতকোত্তরের থিসিস করেন।

কর্মজীবন 

প্রিন্সিপাল আবুল কাসেম ১৯৪৬ সালে ঢাকা বিশ্ববিদ্যালয়ে পদার্থবিজ্ঞান বিভাগে প্রভাষক হিসাবে যোগ দেন। প্রভাষক হিসাবে তিনিই প্রথম ঢাকা বিশ্ববিদ্যালয়ে বাংলায় ক্লাস নেন। ১৯৫৩ সাল পর্যন্ত তিনি প্রভাষক পদে ছিলেন।

প্রিন্সিপাল আবুল কাসেম এদেশের সংস্কৃতি ও রাজনৈতিক অঙ্গণে একজন বিরল ব্যক্তিত্ব ৷ ভাষা আন্দোলনের মূল চেতনাকে প্রাতিষ্ঠানিক রূপদানের লক্ষে বাংলা ভাষায় উচ্চ শিক্ষা দানের জন্য তিনি বাঙলা কলেজ প্রতিষ্ঠা করেন ৷ তিনি বাংলায় ৪০টি পাঠ্য পুস্তক রচনা করেন এবং বাংলা একাডেমী, আর্ট কলেজ, ইসলামিক ফাউন্ডেশন, সিটি কলেজসহ প্রায় অর্ধশতাধিক সামাজিক ও সাংস্কৃতিক প্রতিষ্ঠানের সহিত সক্রিয়ভাবে জড়িত ছিলেন ৷ তিনি প্রাদেশিক আইন পরিষদের সদস্য থাকাকালীন ১৯৫৬ সালের ৩০শে সেপ্টেম্বর প্রথম সর্বস্তরে শিক্ষার মাধ্যম হিসেবে ও সরকারি ভাষা হিসেবে বাংলা চালু করার প্রস্তাব উত্থাপন করেন, যা সর্বসম্মতিক্রমে গ্রহীত হয়৷

তমদ্দুন মজলিসের রাষ্ট্রভাষা সাব-কমিটি এবং পরে সর্বদলীয় রাষ্ট্রভাষা সংগ্রাম কমিটি গঠনের মাধ্যমে যে গণতান্ত্রিক আন্দোলনের ধারা সৃষ্টি হয়, তিনি সে আন্দোলনের পথিকৃৎ্ ছিলেন৷ ভাষা আন্দোলনের পথ ধরেই পূর্ব পাকিস্তানে স্বাধিকার ও স্বাধীনতা আন্দোলন বিকাশ লাভ করে। ভাষা আন্দোলনের অগ্রণী সৈনিক প্রিন্সিপ্যাল আবুল কাসেম ছিলেন বাংলা ভাষার জাগ্রত বিবেকতুল্য ৷

সাহিত্যকর্ম 
একজন প্রতিভাবান লেখক, প্রিন্সিপাল আবুল কাশেম স্নাতকোত্তর ছাত্রদের জন্য এবং শিক্ষা, ইসলাম, সংস্কৃতি ও রাজনীতি বিজ্ঞানের পাঠ্যবই সহ প্রায় ১০০টি বই রচনা করেন। এর মধ্যে ৪০টি পদার্থবিদ্যার পাঠ্যবই এবং কলেজ ও বিশ্ববিদ্যালয়ের অন্যান্য বিজ্ঞান বিষয় রয়েছে।

তার সুপরিচিত বই কিছু হলো-

বাংলা

ইংরেজি

পুরস্কার ও সম্মাননা 
জাতীয় স্বীকৃতি হিসাবে তিনি বাংলা কলেজ ছাত্র মজলিস সমিতি পুরস্কার ও রাইর্টাস গিল্ড পুরস্কার (১৯৬৪), বাংলা একাডেমী পুরস্কার (১৯৮২), একুশে পদক (১৯৮৭), স্বাধীনতা দিবস পুরস্কার (১৯৯৩), ইসলামিক ফাউন্ডেশন পুরস্কার ও চট্টগ্রাম সমিতি পদক (১৯৮৮) এবং জাতীয় সংবর্ধনা স্বর্ণপদক (১৯৮৯) লাভ করেন ৷

মৃত্যু 
আবুল কাসেম ১৯৯১ সালের ১১ মার্চ ঢাকায় মৃত্যুবরণ করেন।

তথ্যসূত্র 

১৯২০-এ জন্ম
১৯৯১-এ মৃত্যু
ঢাকা বিশ্ববিদ্যালয়ের প্রাক্তন শিক্ষার্থী
শিক্ষায় স্বাধীনতা পুরস্কার বিজয়ী
বাংলা একাডেমি সাহিত্য পুরস্কার বিজয়ী
ভাষা আন্দোলনে একুশে পদক বিজয়ী
চট্টগ্রাম জেলার লেখক
চট্টগ্রাম জেলার কবি
বাংলা ভাষা আন্দোলনের সক্রিয় কর্মী
বাংলাদেশী সুন্নি মুসলিম
চট্টগ্রাম জেলার শিক্ষাবিদ
বাংলাদেশী পুরুষ লেখক
বাংলাদেশী শিক্ষায়তনিক
চট্টগ্রাম কলেজের প্রাক্তন শিক্ষার্থী
ঢাকা বিশ্ববিদ্যালয়ের শিক্ষক
বাঙালি লেখক
খেলাফতে রব্বানী পার্টির রাজনীতিবিদ
আক্‌সিওন দেমোক্রাতিকা

আক্‌সিওন দেমোক্রাতিকা (স্পেনীয় ভাষায়: Acción Democrática, সংক্ষেপে AD) ভেনেজুয়েলার একটি সমাজবাদী গণতান্ত্রিক রাজনৈতিক দল। ১৯৩৬-৩৭ সালে ন্যাশনাল ডেমোক্র্যাটিক পার্টি হিসেবে এটি প্রতিষ্ঠা করা হয়। ১৯৪১ সালে রোমুলো বেতানকুর্ত নির্বাসন থেকে ফিরে আসলে দলটির নাম বদলে আক্‌সিওন দেমোক্রাতিকা রাখা হয়। বেতানকুর্ত দলের নেতা হন। ১৯৪৫ সালে ইসাইস মেদিনা আংগারিতার বিরুদ্ধে যে ক্যু হয়, আক্‌সিওন দেমোক্রাতিকা তা সমর্থন করে। ১৯৪৮ সালে বেতানকুর্ত পদত্যাগ করলে পরবর্তী নির্বাচনে আক্‌সিওন ৭০% ভোট পেয়ে ক্ষমতায় আসে। এসময় তারা কতগুলি অর্থনৈতিক সংস্কার প্রকল্পে হাত দেয়, যেগুলি রক্ষণশীলেরা পছন্দ করেন নি। একটি সামরিক ক্যু আক্‌সিওন দেমোক্রাতিকা সরকারকে ক্ষমতাচ্যুত করে এবং সামরিক স্বৈরশাসক ক্ষমতায় এসে দলটিকে নিষিদ্ধ ঘোষণা করে।

১৯৫৮ সালে সামরিক স্বৈরশাসক মার্কোস পেরেস হিমেনেস উৎখাত হবার পর দলটি আবার আত্মপ্রকাশ করে এবং পরবর্তী ৩০ বছর ধরে ভেনেজুয়েলার প্রধান দলে পরিণত হয়। এসময় দলটি থেকে ৪ জন ভেনেজুয়েলার রাষ্ট্রপতি নির্বাচিত হন। তবে ১৯৮০-র দশকের শেষের দিকে এসে দলটি জনপ্রিয়তা হারাতে শুরু করে। অভ্যন্তরীণ কোন্দলও শুরু হয়। দল থেকে নির্বাচিত একজন রাষ্ট্রপতি কার্লোস আন্দ্রেস পেরেস দুর্নীতির অভিযোগে মেয়াদ শেষ হবার আগেই পদত্যাগ করেন। ফলে ভোটারদের কাছে দলটির গ্রহণযোগ্যতা কমে যায়। ২০০০ সালের নির্বাচনে দলটি ভেনেজুয়েলার জাতীয় সংসদের ১৬৫ আসনের মধ্যে ২৯টি আসন পায়। ২০০৫ সালের নির্বাচন তারা বয়কট করে।

২০১৮ সালের জুলাই মাসে এডি বিরোধী কোয়ালিশন ডেমোক্রেটিক ইউনিটি রাউন্ডটেবল ত্যাগ করে।

তথ্যসূত্র

আক্‌সিওন দেমোক্রাতিকা থেকে নির্বাচিত ভেনেজুয়েলার রাষ্ট্রপতিগণ

বহিঃসংযোগ 
 আক্‌সিওন দেমোক্রাতিকার দাপ্তরিক ওয়েবসাইট

ভেনেজুয়েলার রাজনৈতিক দল
প্রশান্ত মহাসাগরের যুদ্ধ

প্রশান্ত মহাসাগরীয় যুদ্ধ () ১৮৭৯ সাল থেকে ১৮৮৩ সাল পর্যন্ত চিলির সাথে বলিভিয়া ও পেরুর যৌথবাহিনীর মধ্যবর্তী সংঘটিত যুদ্ধ। এই যুদ্ধের ফলে চিলি উল্লেখযোগ্য পরিমাণে খনিজ-সমৃদ্ধ অঞ্চল দখল করতে সক্ষম হয়। চিলি পেরুর তারাপাকা ও বলিভিয়ার উপকূলীয় আন্তোফাগাস্তা অঞ্চল দখল করে। যুদ্ধশেষে বলিভিয়া সমুদ্র থেকে বিচ্ছিন্ন একটি স্থলবেষ্টিত রাষ্ট্রে পরিণত হয়।

পটাশিয়াম নাইট্রেট তথা সল্টপিটার-সমৃদ্ধ খনিজ এলাকা দখলের জন্য এই যুদ্ধ হয়েছিল বলে এটিকে সল্টপিটার যুদ্ধ নামেও কখনো কখনো ডাকা হয়।

তথ্যসূত্র 

দক্ষিণ আমেরিকার ইতিহাস
হুয়াঁউ বাতিস্তা দি ওলিভেইরা ফিগেইরেদু

হুয়াঁউ বাতিস্তা দি ওলিভেইরা ফিগেইরেদু () (১৫ই জানুয়ারি, ১৯১৮ – ২৪শে ডিসেম্বর, ১৯৯৯) ব্রাজিলের একজন চার-তারকাবিশিষ্ট সামরিক জেনারেল, যিনি ১৯৭৯ সালে থেকে ১৯৮৫ সাল পর্যন্ত ব্রাজিলের রাষ্ট্রপতি ছিলেন।

ফিগুইরেদু সেনাবাহিনীতে যোগ দিয়ে ১৯৪৪ সালে ক্যাপ্টেন ও ১৯৫২ সালে মেজর পদে উন্নীত হন। ১৯৬৪ সালে ব্রাজিলে যে সামরিক ক্যু ঘটে, ফিগুইরেদু তার অন্যতম পরিকল্পক ছিলেন। এই ক্যু-এর পর ২১ বছর ধরে ব্রাজিলে সামরিক শাসন চলে। এই সামরিক শাসনের সময় যে পাঁচ জন সেনা অফিসারকে সেনাবাহিনী থেকে ব্রাজিলের রাষ্ট্রপতি বানানো হয়, ফিগুইরেদু তাদের মধ্যে সর্বশেষ জন ছিলেন। ১৯৬৪ সালের ক্যু-এর সময় তিনি সামরিক বাহিনীর গুপ্তচরদের অগ্রসর প্রশিক্ষণ দিচ্ছিলেন। তাকে কর্নেল বানানো হয় এবং রাষ্ট্রপতি এর্নেস্তু গাইজেউয়ের অধীনে ১৯৭৪ সালে ব্রাজিলের গুপ্তচর সংস্থার প্রধান ছিলেন। তিনি ১৯৭৯ সাল পর্যন্ত এই পদে ছিলেন। জনজীবন ও প্রচারমাধ্যম থেকে দূরত্ব বজায় রাখার জন্য তিনি "নৈঃশব্দ্যের মন্ত্রী" (minister of silence) হিসেবে খ্যাতি লাভ করেন। ১৯৭৯ সালে এর্নেস্তু গাইজেউ তাকে রাষ্ট্রপতি পদে নিয়োগ দেন। তিনি গাইজেউয়ের সমাজতান্ত্রিক ও গণমুখী প্রকল্পগুলি ধরে রাখার প্রয়াস পান এবং দেশে গণতন্ত্র ফিরিয়ে আনার প্রতিশ্রুতি দেন। ক্ষমতা গ্রহণের সময় ব্রাজিলের অর্থনৈতিক অবস্হা ছিল করুণ। মুদ্রাস্ফীতির হার ছিল ৪০%-এরও বেশি এবং অর্থনৈতিক বৈষম্য প্রকট রূপ ধারণ করেছিল। এগুলির সমাধান করতে তিনি শ্রমিকদের আয় বাড়ানো, ব্রাজিলের মুদ্রার অবমূল্যায়ন করাসহ অনেকগুলি পদক্ষেপ নেন। ১৯৮০ সালে তিনি মাত্‌তু গ্রোসু দু সুল থেকে ৪৭,০০০ হাজার একর জমি বাজেয়াপ্ত করে সেগুলি ১,০০০ ভূমিহীন কৃষকের মধ্যে ভাগ করে দেন। অনেক রাজনৈতিক বন্দীকে ক্ষমা করে দেন এবং বহুদলীয় গণতন্ত্র প্রতিষ্ঠার পথ সুগম করেন। তার আমলের শেষের দিকে সামরিক শাসনের প্রভাব ধীরে ধীরে হ্রাস পেতে থাকে এবং ১৯৮৪ সালে ব্রাজিলে প্রায় ২১ বছর পর আবার একটি রাষ্ট্রপতি নির্বাচন অনুষ্ঠিত হয়। নির্বাচিত রাষ্ট্রপতি জোজে সার্নেইয়ের হাতে ফিগেইরেদু ১৯৮৫ সালে ক্ষমতা হস্তান্তর করেন।

ব্রাজিলের রাষ্ট্রপতি
১৯১৮-এ জন্ম
১৯৯৯-এ মৃত্যু
রিউ দি জানেইরুর (শহর) ব্যক্তি
পর্তুগিজ বংশোদ্ভূত ব্রাজিলীয় ব্যক্তি
ব্রাজিলীয় রোমান ক্যাথলিক